એમ છતાં અમાસના અંધકાર જેવી આ ફિલ્મની સિલ્વર લાઇનિંગ છે પાપા રોશનનો હોનહાર બેટો હૃતિક. મૅચ હારવાના છીએ એ ખબર હોવા છતાં એક બૅટ્સમૅન લગનથી રમ્યે જાય અને સેન્ચુરી મારે એવું જ હૃતિકે કર્યું છે. ઍક્ટિંગમાં ક્યાંય તેણે વેઠ નથી ઉતારી. જોઈ ન શકતી વ્યક્તિની બૉડી-લૅન્ગ્વેજ, એનો ડાન્સ, જાતભાતના અવાજો કાઢતી વખતના તેના હાવભાવ, આંખને સ્થિર રાખવા છતાં તેના ચહેરા પર બદલાતાં એક્સપ્રેશન્સ બધું જ કાબિલે તારીફ છે. યામી ગૌતમના ભાગે અગેઇન ફૅર ઍન્ડ લવલી બનવાનું જ આવ્યું છે. રૉનિત રૉયે ટૂંકો કુરતો પહેરીને લાંબો મેલોડ્રામા કર્યો છે, પરંતુ ખોફ ઊભો નથી કરી શક્યો. અદ્ભુત અવાજના માલિક નરેન્દ્ર ઝાની આ એક જ દિવસે બીજી રિલીઝ છે. ‘રઈસ’માં ડૉનનું પાત્ર ભજવ્યા બાદ અહીં ‘કાબિલ’માં તેઓ પોલીસ-અધિકારીના પાત્રમાં દેખાયા છે, પરંતુ તેમના ભાગે તે હેં હૃતિક, તેં પેલું કઈ રીતે કર્યું એ તો કહે પ્રકારના સંવાદો જ આવ્યા છે. ‘દંગલ’માં આમિર ખાનને પૂરી દેનારા લુચ્ચા કોચ ગિરીશ કુલકર્ણીએ અહીં હૃતિકને પણ બરાબરનો હેરાન કર્યો છે.